Umbyggingin av gamla kommunuskúlanum í Tórshavn til lestraríbúðir Byggipláss Byggivinnan er ein av teimum vinnunum í Føroyum, sum hevur upplivað størsta vøksturin seinnu árini. Hetta kemst m. a. av, at landið, kommunur og privata vinnulívið gera stórar íløgur í bygging. Sambært tølum frá Hagstovuni er talið av arbeiðstakarum í byggjuvinnuni í 2016 ájavnt við 2006, tá nógv byggivirksemi eisini var. 400% fleiri byggipláss vórðu meldað til í 2015 samanborið við í 2013. Eftir tølunum higartil í 2016 væntar Arbeiðs- og brunaeftirlitið, at 570% fleiri tilmeldingar verða í 2016 í mun til í 2013. Fráboðan av byggiplássi Byggipláss skulu verða fráboðað Arbeiðs- og brunaeftirlitinum, áðrenn arbeiðið byrjar, um: arbeiðið verður hildið at vara longri enn 30 arbeiðsdagar, og í minsta lagi 20 arbeiðsfólk starvast samstundis, ella tann ætlaða arbeiðsmongdin er meira enn 500 mansdagar. Fráboðanin skal verða gjørd av byggiharranum ella einum persóni, ið er latið hetta upp í hendi. Fráboðanin skal gerast á oyðublað frá Arbeiðs- og brunaeftirlitinum. Eitt avrit av fráboðanini og móttøkuváttanini skal verða sett upp á einum sjónligum staði á byggiplássinum. Arbeiðs- og brunaeftirlitið nýtir ta innsendu fráboðanina til at leggja eftirlitsvitjanir og annað til rættis. Lóggáva Sum útgangsstøði er eitt byggipláss eitt arbeiðspláss sum øll onnur, og er tískil fevnt av somu reglum sum onnur arbeiðspláss. Fyri at lætta um, vísir Arbeiðs- og brunaeftirlitið tó á tær niðanfyri standandi reglurnar, sum eru serliga viðkomandi fyri byggivinnuna: Sambært kapitli 2 í kunngerð um innrætting av byggiplássum og líknandi arbeiðsplássum skal tann projekterandi altíð taka neyðug atlit til trygd og heilsu í verkætlanini. Áðrenn eitt byggipláss verður sett á stovn, er tað skyldan hjá byggiharranum at tryggja, at ein ætlan fyri trygd og heilsu er til taks, tá: Tveir ella fleiri arbeiðsgevarar ætlandi skulu starvast á byggiplássinum samstundis við meira 10 fólkum samanlagt. Eitt byggiplássið er fevnt av kravinum um at skula verða fráboða til Arbeiðs- og brunaeftirlitinum. Byggivirksemið hevur við sær serligan vanda sambært fylgiskjali 1 til nevndu kunngerð. Sí fylgiskjal 1. Byggiharrin ella tann persónurin, sum byggiharrin hevur álagt hesa uppgávu til, hevur skyldu til at tryggja, at ætlanin altíð er tøk hjá starvsfólkunum á byggiplássinum, at hon regluliga verður dagførd og tillagað, og at hon aktivt verður nýtt til trygdararbeiðið. Ætlanin skal m. a. fevna um eina yvirlitstekning av byggiplássinum við frágreiðingum um m. a., hvussu ymisku arbeiðsgevararnir á byggiplássinum kunnu fremja sínar uppgávur á tryggan hátt. Ætlanin skal innihalda tær upplýsingarnar, sum eru neyðugar fyri at kunna tryggja, at arbeiðið kann verða fyriskipað trygt, og at trygdarfyriskipanirnar kunnu verða samskipaðar soleiðis, at øll á plássinum hava tryggar umstøður alt byggitíðarskeiðið. Ætlanin skal m. a. taka atlit til: At installatiónir í jørðini, sum eru innanfyri økið hjá byggiplássinum, verða eyðmerktar, eftirhugdar og, í tann mun tað verður mett at vera neyðugt, týðiliga frámerktar, áðrenn arbeiðið byrjar. At møguligir serligir vandar á plássinum t. d. niðurgrivin eiturevni ella onnur vandamikil evni ella tilfar, verða eyðmerktir og, í tann mun tað verður mett at vera neyðugt, týðiliga frámerktir, áðrenn arbeiðið byrjar. At neyðugar tekniskar innleggingar t. d. el, vatn og kloakk verða gjørdar tøkar rættstundis og í neyðugan mun verða eftirhugdar og hildnar við líka. At øll ferðsla á byggiplássinum til eina og hvørja tíð kann fara fram undir fulltryggum umstøðum m. a. við, at neyðug ljós eru á ferðsluvegunum. At hóskilig tøknilig hjálpartól kunnu nýtast, tá tað er neyðugt. At flutningur av tilfari og hjálpartólum kann fara fram eftir viðkomandi mannagongdum fyri flutningini á ein væl og virðiliga tryggan hátt. At tilfar kann verða sett á eitt hóskiligt pláss og á støðugt lendi. At burturkast lætt og trygt kann verða savnað og beint burtur. At øki, har eitt arbeiði skal fara fram, sum hevur við sær serligar vandar, í størst møguligan mun ikki verður nýtt sum arbeiðs-, ferðslu-ella uppihaldsøki hjá øðrum. At mannagongdir eru gjørdar fyri regluligum eftirliti við installatiónum, trygdarfyriskipanum og møguligum serligum vandum. At tað, um tað er neyðugt, verður gjørd ein samskipan av eini tilbúgvingar-, rýmingar- og venjingarætlan. Harumframt skal tað greitt ganga fram av ætlanini: Hvørjar tíðir vandamikið arbeiði fer fram. Nær, hvør av arbeiðsgevarunum hevur arbeiðsuppgávur á byggiplássinum, og hvussu nógv tíð er sett av til hetta. Hvar, hvør arbeiðsgevari kann hava tilfar, tøknilig hjálpartól, skúrar og líknandi, goyma burturkast og seta til el, vatn og kloakk v. m. og nýta flutnings- og atkomuvegir, byggipallar og aðrar felagsfyriskipanir. Um so er, at byggiarbeiðið tekur meira enn 2 mánaðir, skal tað ganga fram í ætlanini, at vælferðafyriskipanirnar, ið verða settar á stovn, eru felags fyri øll á byggiplássinum. Hvør skal fáa til vega, halda við líka og burturbeina ymiskt á felagsøkjunum, umframt at skipa fyri, at økið er ordiligt, ruddiligt, rudda fyri kava, grús er lagt á og at burturkast verður beint burtur. Hvør hevur ábyrgdina av at samskipa regluligt eftirlit og samskipan av ætlanunum fyri tilbúgving, rýming og venjing. Annað Arbeiðs- og brunaeftirlitið mælir til, at nýggjasta útgávan av bókini:“ Håndbogen-Arbejdsmiljø i bygge og anlæg” er tøk á byggiplássinum. Bókin verður givin út av“ Branchearbejdsmiljørådet for Bygge & Anlæg”, og kann bíleggjast umvegis Erhvervsskolernes Forlag á tel. + 45 63 15 17 00 ella umvegis www. ef. dk.